คลังจ้างอาจารย์ศศินทร์ศึกษาเออีซี
สศค.เล่าข้อมูลเก่าเออีซีให้สมาคม บล.บลจ.ฟัง คลังจ้างอาจารย์ศศินทร์ศึกษาวางกลยุทธ์
31 ก.ค. 2555

สศค.เล่าข้อมูลเก่าเออีซีให้สมาคม บล.บลจ.ฟัง คลังจ้างอาจารย์ศศินทร์ศึกษาวางกลยุทธ์
นางภัทธีรา ดิลกรุ่งธีระภพ นายกสมาคมบริษัทหลักทรัพย์ เปิดเผยว่า สำนักงานเศรษฐกิจการคลัง (สศค.) ได้เรียกให้กลุ่มบริษัทหลักทรัพย์ (บล.) เข้ารับฟังข้อมูลเรื่องการเปิดประชาคมเศรษฐกิจอาเซียน (เออีซี) พร้อมแจ้งให้ทราบ ว่าจะมีการจ้างอาจารย์จากสถาบันบัณฑิตบริหารธุรกิจศศินทร์ มาเจาะลึกในกรณีเหล่านี้ 
นอกจากนี้ ทาง สศค.ยังระบุอีกว่า หากทางสมาคม บล.ต้องการหรือความช่วยเหลือใดจากภาครัฐ ให้ทำหนังสือแจ้งเข้าไป โดยทางภาครัฐพร้อมให้ความช่วยเหลือ 
“ในการพบกันนั้น ทาง สศค.เหมือนเป็นการมาให้ความรู้มากกว่า ทางสมาคมฯ จึงไม่ได้มีข้อเสนออะไรไป ความจริงในส่วนของธุรกิจหลักทรัพย์ได้เปิดเสรีแล้ว เราได้ผ่านจุดนั้นมาแล้ว ขณะนี้เป็นเรื่องของการมาดูจุดอ่อนของเราเมื่อเทียบกับอาเซียนมากกว่า” นายกสมาคม บล.กล่าว 
นายสมจินต์ ศรไพศาล ในฐานะนายกสมาคมบริษัทจัดการลงทุน (บลจ.) กล่าวว่า สศค.ได้ว่าจ้างศศินทร์เข้ามาดูเรื่องกลยุทธ์และแผนงานต่อจากนี้ เพื่อเตรียมรับมือกับเออีซีที่จะมีขึ้นในปี 2558 
“ไปรับฟัง สศค.ว่าจะรับมืออย่างไรกับเออีซีโดยยังไม่มีประเด็นอะไรที่ชัดเจน แต่ถือเป็นการเริ่มต้นร่วมกันระหว่างภาครัฐและเอกชนว่าจะไปในทิศทางไหนและทำอย่างไรต่อไป” นายสมจินต์ กล่าว
ทั้งนี้ ในส่วนของ บลจ. ถือเป็นภาคธุรกิจที่มีการเปิดเสรีอยู่บ้างแล้ว โดยปัจจุบันมี บลจ.บางแห่งที่มีผู้ถือหุ้นต่างชาติถือหุ้นอยู่ทั้ง 100% 
ด้านแหล่งข่าวจากผู้บริหาร บลจ.แห่งหนึ่ง เปิดเผยว่า สิ่งที่ สศค. ชี้แจงเป็นเรื่องที่ส่วนใหญ่จะรู้กันอยู่แล้ว ไม่มีอะไรใหม่
อย่างไรก็ตาม การจะวางกลยุทธ์ของประเทศนั้น อยากแนะนำให้สศค.ควรรู้จักภาคธุรกิจของแต่ละประเภท มากกว่าที่จะกำหนดนโยบายรวม เพราะเอกชนจะได้รับผลกระทบจากการเปิดเสรีโดยตรง 
“สศค.ควรจะมีการประชุมกับสมาคม บลจ. หรือ บล.ทุกๆ เดือน หรือ 2 เดือน เพื่อให้รู้จักธุรกิจและควรมีการสัมภาษณ์ผู้ประกอบการขนาดใหญ่และขนาดเล็ก เพื่อให้ทราบหลายๆ มุมมอง ดีกว่ามองเฉพาะภาพใหญ่” แหล่งข่าวเปิดเผย